Lähikuva lauttahurapuun okaisesta rungosta
Lauttahurapuun puutunut hedelmän suojus
**Lauttahurapuu** (*Hura crepitans*) on tyräkkikasvien (Euphorbiaceae) heimoon, hurapuiden (*Hura*) sukuun kuuluva kasvilaji. Se on osittain kausivihanta, nopeakasvuinen ja okainen puulaji, joka voi sulkeutuneessa metsässä kasvaa jopa 50 metriä korkeaksi, mutta jää avoimella paikalla pienemmäksi, yleensä 12–20 metriä korkeaksi. Suora, lieriömäinen runko on tyveltään yleensä turvonnut ja runko voi olla suora sekä oksaton 30 metrin korkeuteen asti. Rungon halkaisija voi kasvaa kaksimetriseksi, mutta tavallisimmin runko jää noin 90–150 cm paksuksi. 

Lauttahurapuu kasvaa kosteissa rannikkometsissä sekä sademetsissä. Sademetsissä lajia tavataan yleensä alueilta, joille tulvavesi nousee säännöllisesti. Luonnossa lajia tavataan Keski-Amerikassa Nicaraguasta etelään, Karibialla sekä Etelä-Amerikan pohjoisosissa aina Perun ja Bolivian leveyksille asti.

Kaikki kasvin osat sisältävät myrkyllistä maitiaisnestettä. Maitiaisneste sisältää myrkyllistä diterpeeneihin kuuluvaa huratoksiinia. Maitiaisnesteen joutuessa kosketuksiin silmien kanssa voi se aiheuttaa sokeutta. Maitiaisnestettä sekä puun kuorta, lehtiä, hedelmiä ja siemenistä saatavaa öljyä on kuitenkin käytetty perinteisiin lääkinnällisiin tarkoituksiin. Lisäksi maitiaisnestettä on käytetty nuoli- sekä kalanmyrkkyjen valmistusaineena.

Lauttahurapuuta kasvatetaan toisinaan tuomaan varjoa viljelyksille, mutta sitä kasvatetaan laajalti myös koristepuuna Amerikoiden, Afrikan ja Aasian trooppisissa osissa. Koristepuuna sitä kasvatetaan tyypillisesti teiden varsilla sekä puistoissa. Kypsymättömien hedelmien puiset suojukset ovat myös olleet suosittuja koristeita sekä pieniä säilytysrasioita. Hedelmät ovat kypsinä kuitenkin vaarallisia, sillä ne räjähtävät levittäen teräviä siemeniä ympäristöönsä.

Lauttahurapuun puuaineen väri vaihtelee vaaleasta kellanruskeasta tummanruskeaan. Sydänpuu ei aina erotu pintapuusta, mutta toisinaan pintapuu erottuu selvänä, 15–25 cm paksuna, vaaleankellertävänä kerroksena. Puutavaraa käytetään yleensä paikallisesti, mutta joskus sitä myös myydään. Puutavaraa käytetään tavallisiin puusepäntöihin, sisärakentamiseen sekä puulaatikoiden ja vanerin valmistamiseen. Perinteisesti lauttahurapuiden rungoista on myös valmistettu ruuhia.

Lähteet
-------

* Useful Tropical Plants: *Hura crepitans* (englanniksi)

### Viitteet

1. ↑  Hura crepitans L. *Finto: Kassu*. Viitattu 3.7.2022.
2. ↑  Viikon eläin | Kasvitieteilijä kohtasi maailman ikävimmän puun: "kannattaa suhtautua asianmukaisella kunnioituksella" *Helsingin Sanomat*.  16.8.2021. Viitattu 18.1.2023.

Aiheesta muualla
----------------

* Laji.fi: Lauttahurapuu (*Hura crepitans*)
* JSTOR Global Plants: *Hura crepitans* (englanniksi)
* Integrated Taxonomic Information System (ITIS): *Hura crepitans* (englanniksi)
* Global Biodiversity Information Facility (GBIF): *Hura crepitans* (englanniksi)
* Flora of China: *Hura crepitans* (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q2001703
* Wikispecies: Hura crepitans
* AoFP: 1808
* APDB: 108054
* CoL: 6MGP4
* EoL: 1156195
* EPPO: HURCR
* FNA: 220006581
* FoC: 220006581
* GBIF: 5380015
* GRIN: 19419
* iNaturalist: 163862
* IPNI: 350060-1
* IRMNG: 10241493
* ITIS: 28327
* NatureServe: 2.150081
* NCBI: 99294
* Open Tree of Life: 870626
* Plant List: kew-100851
* PLANTS: HUCR
* POWO: urn:lsid:ipni.org:names:350060-1
* Tropicos: 12800195
* WFO: wfo-0000215711

 |

 |